"Ausõna, see pole aprillinali!" kinnitas EELK Laiuse koguduse muusikajuht Kristi Kubjas naerdes. "Kontsert toimub tõesti ning peale palmipuudepüha ja suure nädala alguse tähistame me sellega pastoraadihoone ülakorruse taas kasutuskõlblikuks saamist."  Laiuse kogudusel ja vaimulikul tuli viimastel aastatel tõesti üsna kitsastes oludes elada-tegutseda, sest omal ajal pastoraati optimistlikult paigaldatud  elektriküttesüsteemi abil terve maja soojaks kütmine oleks läinud liiga kalliks. Nii seisiski suurem osa majast kütmata. Hiljuti sai pastoraat aga gaasiküttele üle viidud ning see võimaldab taaselustuda ülakorrusel kontsertide ja muude kultuuriürituste läbiviimise traditsiooni.  "Saaliks ega salongiks ei tahaks me ülemise korruse suurt ruumi praegu veel nimetada, kuigi tulevikus võib ta selleks või teiseks tõesti saada," ütles Kristi Kubjas. "Praegu nimetame seda aga tagasihoidlikult ülemiseks toaks. Seda enam,  et mõistet "ülemine tuba" kohtab ka Piiblis: mitmed tähtsad sündmused, Jeesuse reetmine kaasa arvatud, toimusid just ülemises toas."  Lähenevat kontserti silmas pidades palutigi gaasikütte paigaldajatel esmajärjekorras ülemisse tuppa soe sisse saada: selleks, et pikka aega külmas ja rõskuses seisnud klaver tasapisi soojeneda ja kuivada saaks. Ilma selleta polnuks mõtet klaverihäälestajat pilli korda tegema kutsuda.